ལོ་རིམ་བརྒྱད་པའི་སློབ་དེབ་སྨད་ཆའི་སྡེ་ཚན་དང་བོ།

སློབ་ཚན་དང་བོ། ཅང་ཤེས་རྟ་ཕོ།

**རྡོ་རྗེ་མཁར།**

གཅིག སློབ་ཚན་དབྱེ་ཞིབ།

**སློབ་ཚན་འདིར་ཅང་ཤེས་རྟ་ཕོའི་མདུན་སྐྱོད་ཀྱི་སྤོབས་པ་དང་ཞུམ་མེད་ཀྱི་སྙིང་སྟོབས། འགྲོས་མགྱོགས་པའི་བང་རྩལ། གཞན་ཕན་གྱི་ལྷག་བསམ་སོགས་རང་སྟེ་གི་ཡོན་ཏན་མང་པོ་ནི། སྡེབས་ལེགས་ཤིང་ཆ་འགྲིག་པའི་རྒྱན་ཚིག་དང་གསོན་ཉམས་ལྡན་པའི་དཔེ་བཀོད་པའི་ཚིག་གི་བབ་ལ་བརྟེན་ནས་བསྔགས་བརྗོད་བྱས་ཡོད།**

གཉིས། སློབ་མའི་གནས་ཚུལ་དབྱེ་ཞིབ།

**འཛིན་གྲྭ་འདིར་སྡོམ་པས་སློབ་མ༣༨ཡོད་ལ་སྤྱི་ནས་སྐད་ཡིག་གི་སྦྱང་འབྲས་ཞན་པ་དང་ཆ་མི་སྙོམས་པར་བར་ཆད་ཧ་ཅང་ཆེ། དེ་ལས་སྦྱངས་འབྲས་ཅུང་བཟང་བའི་སློབ་མ༡༠དང་འབྲིང་ཙམ་པའི་སློབ་མ ༡༥ དང་། སྦྱངས་འབྲས་ཞན་པའི་སློབ་མ ༡༠དང་དེ་ལས་ཀྱང་སྦྱངས་འབྲས་ཧ་ཅང་ཞན་པའི་སློབ་མ ༣ ཡོད།**

གསུམ། སློབ་ཁྲིད་དམིགས་ཚད།

**༡ ཤེས་བྱ་དང་ནུས་རྩལ།**

**(༡)རྩོམ་གྱི་བརྗོད་བྱའི་སྙིང་བོ་དང་། ཚིག་རྒྱན་སྤྲས་སྟངས་དང་དཔེ་དོན་སྦྱོར་ཚུལ། ཚིག་ལྷུག་སྙན་ངག་གི་ཁྱད་ཆོས་དང་རྩོམ་སྟངས་བཅས་སློབ་མར་ནན་ཏན་གྱིས་ཁྲིད་དེ་སློབ་མས་རོལ་མྱོང་བྱེད་ཤེས་སུ་འཇུག་་རྒྱུ།**

**(༢)ཚིག་རེ་རེའི་ནང་དུ་དཔེ་དང་དཔེ་ཅན་ཇི་ལྟར་སྦྱར་ཡོད་པ་དབྱེ་ཞིབ་བྱས་པ་བརྒྱུད་ནས་ཚིག་གི་དོན་དང་ཁྱད་ཆོས་ངོ་སྤྲོད་བྱས་ཏེ་སློབ་མས་མིང་དང་ཚིག་གི་དོན་གོ་རྒྱུ།**

**(༣)སློབ་མའི་རྩོམ་རིག་རོལ་མྱོང་གི་ནུས་པ་སྐྱེད་སྲིང་བྱེད་རྒྱུ།**

**༢ བརྒྱུད་རིམ་དང་ཐབས་ཤེས།**

**ངོ་སྤྲོད་དང་ཀློག་འདོན། དྲི་བ་དང་ཚོ་ཆུང་གྲོས་སྡུར་བཅས་ཀྱི་ཐབས་ལ་བརྟེན་ནས་སློབ་ཚན་ཀྱི་བརྗོད་བྱ་དང་རྩོམ་**

**སྟངས་ཀྱི་ཁྱད་ཆོས་སོགས་རྟོགས་རྒྱུ།**

**༣ བརྩེ་སེམས་དང་རིན་ཐང་ལྟ་བ།**

**རྩོམ་རིག་ལ་དགའ་བ་དང་རྩོམ་རིག་རོལ་མྱོང་བྱེད་པ།**

བཞི། དཀའ་གཙོ་གནད་འགྲོལ་ཐབས།

**སློབ་ཚན་ཡང་ཡང་གྱེར་ཀློག་བྱས་ཏེ་དཔེ་འཇོག་གཟུགས་འགོད་ཀྱི་ཚིག་སྦྱོར་སྤེལ་སྟངས་དང་ཡིད་འགྱུར་མཚོན་སྟངས་ལ་མྱོང་རོལ་བྱེད་རྒྱུ་དང་། སློབ་ཚན་ལ་དབྱེ་ཞིབ་ནན་མོ་བྱས་ནས་དངོས་ཤུགས་བསྟན་གྱི་དགོངས་པར་རྟོགས་རྒྱུ།**

ལྔ། ཁྲིད་ཆས།

དྲུག དུས་ཚོད་བཁཀོད་སྒྲིག  **ཐུན་གསུམ།**

བདུན། སློབ་ཁྲིད་ཀྱི་བརྒྱུད་རིམ།

**༡ གླེང་སློང་བ།**

**༢ གསར་ཁྲིད།**

(༡) ཚིག་ལྷུག་སྙན་ངག་ངོ་སྤྲོད་མདོར་བསྡུས།

སྙན་ངག་་ནི། ནང་དོན་གྱི་ཆ་ནས་ཡིད་འགྱུར་མཚོན་པ་དང་བརྩེ་དུང་གིས་ཕྱུག་པར་བྱེད་པ་གཙོ་བོར་འཛིན་པ་དང་། ལུས་ངེས་པར་དུ་ཚིགས་བཅད་ཡིན་དགོས་ལ། ཚིག་རྒྱན་གྱིས་སྤྲས་པ་གཙོ་བོར་འཛིན་ཞིང་། མངོན་བརྗོད་ཀྱང་གང་བདེར་སྦྱར་ཆོག་པ་ཡིན།

ལྷུག་རྩོམ་ནི། ནང་དོན་གྱི་ཆ་ནས་བྱུང་རིམ་ཅུང་ཆ་ཚང་ཞིང་གོ་རིམ་ཡོད་པར་བྲིས་པ་ལ་བརྟེན་ནས་ཡིད་འགྱུར་མཚོན་པར་བྱེད་པ་དང་། ལུས་ཚིག་་ལྷུག་ཡིན་པ། ཚིག་རྒྱན་གྱིས་བཅིངས་པ་གཙོ་བོར་མི་འཛིན་པ་ཞིག་ཡིན།

ཚིག་ལྷུག་སྙན་ངག་ནི། ལྷུག་རྩོམ་དང་སྙན་ངག་གཉིས་ཀྱི་རྩོམ་སྟངས་བཀོལ་ནས་བྲིས་པ་ཞིག་ཡིན་ཏེ། ལུས་ཚིག་ལྷུག་ཡིན་པས་གང་བདེར་བྲིས་ཆོག་པ་དང་། བརྗོད་བྱའི་ཆ་ནས་དོན་གྱི་བྱུང་རིམ་ཆ་ཚང་བར་འབྲི་མི་དགོས་པར་བརྗོད་བྱ་མཚོན་པར་གང་མཁོ་བའི་དོན་དེ་གཙོ་བོར་བཟུང་ནས་བྲིས་ཏེ། ཡིད་འགྱུར་མཚོན་པ་དང་བརྩེ་དུང་གིས་ཕྱུག་པར་བྱེད་པ་གཙོ་བོར་འཛིན་པ་དང་། ཚིག་གི་ཆ་ནས་ཚིག་རྒྱན་གྱིས་བཅིངས་ནས་མངོན་བརྗོད་ཀྱང་གང་བདེར་སྦྱར་ཆོག་པ་ཡིན།

(༢) སློབ་ཚན་ངོ་སྤྲོད་མདོར་བསྡུས།

(༣)སློབ་ཚན་གྱེར་ཀློག་་བྱེད་པ་དང་མིང་བརྡ་བཀྲོལ་བ།

ཁྱད་དུ་བསད། -འཛེམ་དོགས་མི་བྱེད་པའམ་མཐོང་ཆུང་བྱས་པའི་དོན། དོ་ཟླ།-འགྲན་ཟླའི་མིང་། གོར་མ་ཆག-ཐེ་ཚོམ་མེད་པ།

ཅིག་ཅར། -ལྷན་དུའམ་མཉམ་དུ་ཞེས་འཔི་དོན། སྐད་ཅིག་དང་དོན་འདྲ། ལྷགས་པ། -རླུང་གྲང་མོའི་མིང་།

(༤) སློབ་ཚན་དབྱེ་ཞིབ།

ཚན་པ་དང་བོ། (རང་ཚན་དང་པོ) ཆང་ཤེས་རྟ་ཕོའི་དཀའ་སྤྱད་ཀྱི་སྙིང་སྟོབས་དང་བང་རྩལ་ལ་བསྟོད་པ་བྱས་ཡོད།

ཚན་པ་གཉིས་པ།(རང་ཚན་གཉིས་པ)ཅང་ཤེས་རྟ་ཕོར་དུས་དང་རྣམ་པ་ཀུན་དུ་ང་རྒྱལ་ཁེངས་དྲེགས་མི་བྱེད་པ་དང་། ཚུལ་མིན་གྱི་སྤྱོད་པ་གཏན་ནས་མེད་པ་སྟེ། ཕྱིའི་སྤུ་མདོག་མཛེས་ཤིང་། ནང་གི་ཀུན་སྤྱོད་བཟང་བ། རྒྱུག་བང་རྩལ་ལྡན་པ་ཞིག་ཡིན་པ་ལ་བསྟོད་པ་བྱས་ཡོད།

ཚན་པ་གསུམ་པ།(རང་ཚན་གསུམ་པ་དང་བཞི་བ)ཅང་ཤེས་རྟ་ཕོའི་རང་དོན་རྒྱབ་ཏུ་བསྐྱུར་ནས་གཞན་དོན་སྒྲུབ་པའི་སྙིང་སྟོབས་དང་། གཞན་ཕན་གྱི་ལྷག་བསམ་ལ་བསྟོད་པ་བྱས་ཡོད།

ཚན་པ་བཞི་བ།(རང་ཚན་ལྔ་བ)མཇུག་ཏུ་རྩོམ་པ་པོས་ཅང་ཤེས་རྟ་ཕོ་ནི་མུན་སེལ་གྱི་སྒྲོན་མེ་དང་སྤྲིན་ནག་གཏོར་བའི་དྲི་བཞོན་སོགས་ཀྱི་དཔེ་རུ་བཀོད་ནས་བསྔགས་བརྗོད་བྱས་ཡོད།

(༥) རྩོམ་གྱི་བསྟན་དོན།

བོད་རིགས་མི་དམངས་ཀྱི་ལས་ལ་བརྩོན་ཞིང་གཞུང་རྒྱུད་དྲང་བ། འཇིགས་པ་མེད་པའི་སྙིང་སྟོབས་དང་སྤོབས་པ་ལ་བསྟོད་པ་བྱས་ཡོད།

(༦)རྩོམ་སྟངས་ཀྱི་ཁྱད་ཆོས།

སྙན་ངག་དང་ལྷུག་རྩོམ་གཉིས་ཀྱི་ཁྱད་ཆོས་ཟུང་འབྲེལ་བྱས་ནས་བྲིས་པའི་ཚིག་ལྷུག་སྙན་ངག་ཅིག་ཡིན་ལ། ཚིག་སྣ་ཐུང་ཞིང་དཔེ་བཀོད་པ་གསོན་ཉམས་ལྡན་པ། ཚིག་རྒྱན་གྱི་ལམ་ནས་སྤྲོས་འདུག་ནའང་། གོ་སླ་ཞིང་ཁ་གསལ་བའི་ཁྱད་ཆོས་ལྡན། བརྗོད་བྱ་གསོན་ཉམས་ལྡན་ཕྱིར་མཚོན་ཐབས་སྣ་མང་བཀོལ་ཡོད་པ། ཚིག་གི་གཅོད་མཚམས་ཐུང་ཞིང་དབྱངས་འགྲོས་སྙན་པ།

**བརྒྱད། བསམ་གཞིག་སྦྱོང་གཞི།**

༡ ཅང་ཤེས་རྟ་ཕོའི་བང་རྩལ་དང་གཤིས་སྤྱོད་སོགས་ལ་བསྔཊ་བརྗོད་བྱས་པ་བརྒྱུད་ནས་ཤུགས་སུ་བོད་རིགས་མི་དམངས་ཀྱི་ལས་ལ་བརྩོན་ཞིང་། གཞུང་རྒྱུད་དྲང་བའི་འཇིགས་མེད་ཀྱི་སྙིང་སྟོབས་ལ་བསྔགས་བརྗོད་བྱེད་པའི་བསམ་བློའི་བརྩེ་དུང་ཟབ་མོ་ཞིག་མཚོན་པར་བྱས་ཡོད།

༢ ཀ ༽དཔེ་ཅན་སྤུ་མདོག་ལ། དཔེ་ནི་སྤྲིན་དཀར། གངས་རི། ཟླ་འོད། འོ་མ་བཅས་དང་། དཔེ་ཅན་འགྲོས་བང་རྩལ་ལ། དཔེ་ནི་སྐར་མདའོ།

ཁ ༽དཔེ་ཅན་ཅང་ཤེས་རྟ་ཕོ་ལ་དཔེ་ནི་སྒྲོན་མེ། དྲི་བཞོན། གཤོག་པ་བཅས་སོ།

**དགུ ཕྱོགས་བསྡོམས།**

**༡ སློབ་ཚན་འདིའི་ནང་དོན་ལ་གཞིགས་ན་རྟ་ཕོས་ཅི་ཞིག་མཚོན་ཡོད།**

ལས་ལ་བརྩོན་ཞིང་བླ་མེད་གཤིས་སྤྱོད་ལྡན་པའི་བོད་རིགས་ཀྱི་རྒན་གཞོན་དག་མཚོན།

**༢ སློབ་ཚན་འགོར་ཀྭ་ཡེ་ཞེས་རང་མཉམ་གྱི་ཕྲད་སྦྱར་བ་དང་། མཇུག་ཏུ་ཀྱེ་རྟ་ཕོ་ལགས་ཞེས་ཞེ་ཚིག་སྦྱར་བའི་རྒྱུ་མཚན་ཅི།**

རྩོམ་པ་པོས་ཐོག་མར་རྟ་ཕོ་ལ་དེ་ཙམ་རྒྱུས་མངའ་མེད་པས་རང་མཉམ་ཚུལ་གྱིས་བརྗོད་ཡོད་པ་དང་རྗེས་སུ་བྱ་སྤྱོད་དངོས་ནང་རྟ་ཕོའི་བླ་མེད་ཀྱི་གཤིས་སྤྱོད་ཁྱད་འཕགས་ཀྱི་ཡོན་ཏན། རང་བས་གཞན་གཅེས་ཀྱི་བསམ་སྤྱོད་དག་རྒྱུས་མངའ་ལོན་པས་རང་ཉིད་ལས་ལྷག་པར་རྟོགས་ནས་དེ་ལྟར་བརྗོད་དོ།

**བཅུ། ནག་པང་འཆར་འགོད།**

|  |  |
| --- | --- |
| **ཁ་བྱང་།**  རྩོམ་པ་པོ།  རྩོམ་སྟངས།  མིང་ཚིག་འགྲེལ་པ་སོགས། | དཔེ་རྒྱན་དང་གཟུགས་རྒྱན་གྱི་འབྲི་ཐབས་སྤྱད་པའི་སྐོར་འབྲི་རྒྱུ། |

**བཅུ་གཅིག སྦྱང་གཞི་བཀོད་སྒྲིག**

ཀ་པ། ༡ སློབ་ཚན་གཤམ་གྱི་སྦྱོང་གཞི་གསུམ་པ།

༢ སློབ་ཚན་འདིར་དཔེ་བལྟས་ནས་ཅང་ཤེས་རྟ་ཕོ་ཞེས་པའི་ལྷུག་རྩོམ་སྙན་ངག་ཅིག་བྲིས་དང༌།

ཁ་པ། ཀློག་པ་དང་འབྲི་བ་ཡིག་གཟུགས་ལེགས་པོས་ཐེངས་གཉིས་བཤུ་འབྲི་བྱ་རྒྱུ།

**བཅུ་གཉིས། སློབ་ཁྲིད་རྗེས་ཀྱི་བསྐྱར་བསམ།**

༡ གནད་དོན་དབྱེ་ཞིབ།

དངོས་བསྟན་དང་ཤུགས་བསྟན་གྱི་བརྗོད་དོན་ངེས་ཤེས་ཐུབ་པ་བྱ་བྱེད་བསྐྱར་སྦྱོང་དང་སྦྲགས་གསལ་རྟོགས་ཐུབ་པ་དེ་གཙོ་གནད་དུ་འཛིན་དགོས་པར་སེམས།

༢ ཉམས་མྱོང་ཕྱོགས་བསྡོམས།

སློབ་མ་ཚོར་ཀློག་སྦྱོང་གི་རེ་བ་ནན་ཙམ་བཏོན་ཏེ་དུམ་མཚམས་རེ་ཟུང་བློ་ལ་བཟུང་དུ་བཅུག་པས་སྙན་འཇེབས་ལྡན་པའི་ཚིག་སྦྱོར་གསོག་འཇོག་ལ་ཕན་པ་ཆེ་ཙམ་ཐོན་སོང་སྙམ།

༣ བསྒྱུར་བཅོས་བྱ་རྒྱུ།

སློབ་ཚན་འདིར་དཔེ་འཇོག་གི་ཚིག་མི་ཉུང་བ་ཞིག་མཆིས་པས། ཐོག་མའི་འཆར་གཞི་ནི་དེ་དག་རེ་རེ་བཞིན་ནག་པང་འཆར་འགོད་ཕལ་པའི་ཐོག་ཟུར་དུ་བཏོན་ནས་དབྱེ་ཞིབ་བྱ་དགོས་སྙམ་ཡང་དུས་ཚོད་བཀོད་སྒྲིག་ཐད་ཅུང་མི་འདང་བས་རེ་བ་བཞིན་བསྒྲུབ་ཁོམ་མ་བྱུང་། སླད་དེའི་ཐད་ཡིད་གཟབ་བྱས་ཏེ་སློབ་མར་དཔེ་དོན་དབྱེ་རྒྱུར་སྦྱོང་བརྡར་གང་མང་བྱ་རྒྱུ་ཡིན།